作者：刘辰翁
词牌/韵律：摸鱼儿

paragraphs: 对尊前、簪花骑竹，老胡起起能舞。
春风浩荡天涯去，惟有薰吟自语。
槐正午。
看万户蜂脾，帘幕双双乳。
娇儿呆女。
漫学得琵琶，依稀马上，总是主恩处。
凌烟像，空倚临风玉树。
升沈事遽如许。
刘郎贯是瑶池客，又醉碧桃三度。
花下数。
记三度三千，结子多红雨。
年年五五。
共准拟阶庭，钗符献酒，袅袅缀双虎。